*****

ΚΑΝΟΝΙΣΜΟΣ (ΕΟΚ) αριθ. 572/89 ΤΟΥ ΣΥΜΒΟΥΛΙΟΥ

της 2ας Μαρτίου 1989

που τροποποιεί τον κανονισμό (ΕΟΚ) αριθ. 468/87 για τον καθορισμό των γενικών κανόνων του καθεστώτος ειδικής πριμοδότητης υπέρ των παραγωγών βοείου κρέατος

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 805/68 του Συμβουλίου της 27ης Ιουνίου 1968 περί κοινής οργανώσεως των αγορών στον τομέα του βοείου κρέατος (1), όπως τροποποιήθηκε τελευταία από τον κανονισμό (ΕΟΚ) αριθ. 571/89 (2), και ιδίως το άρθρο 4α,

την πρόταση της Επιτροπής,

Εκτιμώντας:

ότι, από τις 3 Απριλίου 1989, η ειδική πριμοδότηση υπέρ των παραγωγών βοείου κρέατος, που θεσπίστηκε από το άρθρο 4α του κανονισμού (ΕΟΚ) αριθ. 805/68, εφαρμόζεται σε όλα τα κράτη μέλη ·

ότι η ισχύς του κανονισμού (ΕΟΚ) αριθ. 1346/86 του Συμβουλίου της 6ης Μαΐου 1986 για τη χορήγηση πριμοδότησης για τις γεννήσεις μόσχων στην Ιρλανδία, την Ιταλία, και τη Βόρειο Ιρλανδία και για τη χορήγηση συμπληρωματικής εθνικής πριμοδότησης στην Ιταλία (3), όπως τροποποιήθηκε τελευταία από τον κανονισμό (ΕΟΚ) αριθ. 4132/88 (4), θα λήξει στις 2 Απριλίου 1989· ότι, επομένως, δεν υπάρχει λόγος να συνεχιστεί, όσον αφορά την Ιρλανδία, ο καθορισμός μειωμένου ποσού της ειδικής πριμοδότησης που προβλέπει το άρθρο 2 παράγραφος 2 του κανονισμού (ΕΟΚ) αριθ. 468/87 (5) ούτε η παρέκκλιση που προβλέπει το άρθρο 2 παράγραφος 3 του εν λόγω κανονισμού·

ότι θα πρέπει να δοθεί η δυνατότητα στα κράτη μέλη, σύμφωνα με τις συνήθεις εμπορικές πρακτικές, να χορηγούν την πριμοδότηση κατά τη σφαγή ή κατά την πρώτη διάθεση των ζώων στην αγορά για σφαγή· ότι είναι απαραίτητο, στην περίπτωση αυτή, να καθοριστούν οι κατάλληλοι όροι χορήγησης και ελέγχου, συμπεριλαμβανομένων των διοικητικών μέτρων με τα οποία θα εξασφαλίζεται ο έλεγχος του περιορισμού του αριθμού των επιλέξιμων ζώων· ότι θα πρέπει επίσης να εξασφαλισθεί ότι η πριμοδότηση θα φθάσει στον παραγωγό·

ότι η διαφορετική εφαρμογή της πριμοδότησης στην Ιρλανδία και τη Βόρειο Ιρλανδία θα μπορούσε να διαταράξει την καλή λειτουργία της ρύθμισης αυτής· ότι θα πρέπει, κατά συνέπεια, να επιτραπεί στο Ηνωμένο Βασίλειο να εφαρμόσει την πριμοδότηση στη Βόρειο Ιρλανδία διαφορετικά από τις άλλες περιοχές του εδάφους του,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 468/87 τροποποιείται ως εξής:

1. Το άρθρο 2 αντικαθίσταται από το ακόλουθο κείμενο:

«Άρθρο 2

1. Για την εφαρμογή της πριμοδότησης που αναφέρεται στο άρθρο 4α του κανονισμού (ΕΟΚ) αριθ. 805/68, κάθε ζώο είναι επιλέξιμο μόνον μία φορά καθόλη τη διάρκεια της ζωής του.

Δύναται να ζητηθεί πριμοδότηση μόνον για ζώα τα οποία, την ημερομηνία κατάθεσης της αίτησης, είναι τουλάχιστον έξι μηνών.

Τα κράτη μέλη μπορούν ωστόσο να αυξήσουν την ελάχιστη ηλικία των επιλέξιμων ζώων σε δώδεκα μήνες. Στην περίπτωση αυτή, οι αιτήσεις για χορήγηση πριμοδότησης δεν μπορούν να υποβληθούν πριν από την απαιτούμενη ελάχιστη ηλικία μείον την περίοδο κατά την οποία τα ζώα κρατούνται για να γίνουν οι σχετικοί έλεγχοι.

2. Το ποσό καταβάλλεται σε μία δόση.»

2. Το άρθρο 4 αντικαθίσταται από το ακόλουθο κείμενο:

«Άρθρο 4

1. Κατά παρέκκλιση από το άρθρο 2 παράγραφος 1 πρώτο εδάφιο και το άρθρο 3 παράγραφοι 1 και 3, τα κράτη μέλη μπορούν να αποφασίσουν να χορηγούν, στο έδαφός τους, την πριμοδότηση κατά τη σφαγή των ζώων.

Στην περίπτωση αυτή:

α) επιλέξιμα είναι τα αρσενικά βοοειδή, ανεξαρτήτως ηλικίας, των οποίων το βάρος σφαγίου ισούται ή υπερβαίνει τα 200 χιλιόγραμμα·

β) τα κράτη μέλη μπορούν να προβλέπουν ότι οι αιτήσεις πριμοδότησης υποβάλλονται μετά από κάθε σφαγή.

2. Κατά παρέκκλιση από το άρθρο 2 παράγραφος 1 δεύτερο εδάφιο και το άρθρο 3 παράγραφος 1, τα κράτη

μέλη μπορούν να αποφασίσουν να χορηγούν, στο έδαφός τους, την πριμοδότηση κατά την πρώτη διάθεση των ζώων στην αγορά για σφαγή.

Στην περίπτωση αυτή:

α) αιτήσεις πριμοδότησης μπορούν να υποβληθούν μόνο για ζώα των οποίων το βάρος, κατά την υποβολή της αίτησης, είναι τουλάχιστον 370 χιλιόγραμμα·

β) οι αιτήσεις υποβάλλονται κατά την πρώτη διάθεση στην αγορά που αναφέρεται στο πρώτο εδάφιο.

3. Σε περίπτωση εφαρμογής των διατάξεων που αναφέρονται στις παραγράφους 1 και 2:

α) τα κράτη μέλη θεσπίζουν τις απαραίτητες διοικητικές διαδικασίες ώστε να εξασφαλίζεται ότι η πριμοδότηση θα καταβάλλεται ή θα μετακυλίεται εξ ολοκλήρου στον παραγωγό που προέβη στην πρώτη διάθεση των ζώων στην αγορά για σφαγή·

β) η αίτηση πριμοδότησης πρέπει να συνοδεύεται από δήλωση στην οποία βεβαιώνεται ότι ο παραγωγός που αναφέρεται στο στοιχείο α) προέβη στην πάχυνση του ζώου και, στην περίπτωση εφαρμογής της παραγράφου 1, από την απόδειξη της σφαγής του ζώου για το οποίο ζητείται η πριμοδότηση·

γ) για να ελέγχεται ο περιορισμένος αριθμός των επιλέξιμων ζώων, οι αρμόδιες αρχές τηρούν, για κάθε παραγωγό που λαμβάνει πριμοδότηση, μητρώο στο οποίο καταχωρείται ο αριθμός των ζώων για τα οποία χορηγήθηκε πριμοδότηση.»

3. Το άρθρο 5 τροποποιείται ως εξής:

- στην εισαγωγική φράση, ο όρος «παράγραφος 4» αντικαθίσταται από τον όρο «παράγραφος 3»,

- το στοιχείο γ) αντικαθίσταται από το ακόλουθο κείμενο:

«γ) τις λεπτομέρειες ελέγχου του αριθμού των αρσενικών βοοειδών που έχουν δηλωθεί και της τήρησης των όρων που αναφέρονται στο άρθρο 3 παράγραφος 1, ιδίως τη διάρκεια διατήρησης των ζώων στην εκμετάλλευση ώστε να εξασφαλίζεται ικανοποιητικός έλεγχος.»,

- προστίθεται το ακόλουθο στοιχείο:

«ε) τις λεπτομέρειες ελέγχου του αριθμού των αρσενικών βοοειδών και της τήρησης των όρων που αναφέρονται στο άρθρο 4, ιδίως όσον αφορά τα μέσα παραγωγής που χρησιμοποιεί ο παραγωγός ο οποίος πρέπει να ενεργήσει στο τελευταίο στάδιο της παραγωγής. »

4. Παρεμβάλλεται το ακόλουθο άρθρο:

«Άρθρο 4α

Το Ηνωμένο Βασίλειο μπορεί να εφαρμόζει στη Βόρειο Ιρλανδία τις διατάξεις του άρθρου 3 και στις άλλες περιοχές του εδάφους του τις διατάξεις του άρθρου 4 παράγραφοι 1 και 2.»

5. Παρεμβάλλεται το ακόλουθο άρθρο:

«Άρθρο 5α

Το Συμβούλιο επανεξετάζει, πριν από την 1η Απριλίου 1991, την εφαρμογή των διατάξεων του άρθρου 4.»

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται στις αιτήσεις που θα υποβληθούν από τις 3 Απριλίου 1989.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 2 Μαρτίου 1989.

Για το Συμβούλιο

(1) ΕΕ αριθ. L 148 της 28. 6. 1968, σ. 24.

(2) ΕΕ αριθ. L 61 της 4. 3. 1989, σ. 43.

(3) ΕΕ αριθ. L 119 της 8. 5. 1986, σ. 39.

(4) ΕΕ αριθ. L 362 της 30. 12. 1988, σ. 4.

(5) ΕΕ αριθ. L 48 της 17. 2. 1987, σ. 4.